थापा, समोटा ने बेलग्रेड मुक्केबाजी टूर्नामेंट में स्वर्ण जीते  
समोटा और युवा मुक्केबाज शिव थापा ने बेलग्रेड में चल रहे विनर अंतरराष्ट्रीय मुक्केबाजी टूर्नामेंट के फाइनल्स में स्वर्ण पदक हासिल किए।
परमजीत समोटा और युवा मुक्केबाज शिव थापा ने सर्बिया के बेलग्रेड में चल रहे विनर अंतरराष्ट्रीय मुक्केबाजी टूर्नामेंट के फाइनल्स में स्वर्ण पदक हासिल किए।  भारत ने पहली बार इस प्रतियोगिता में शिरकत की है और समोटा (91 किग्रा से अधिक) और थापा (56 किग्रा) की बदौलत दो सोने के तमगे अपनी झोली में डाले।  राष्ट्रमंडल खेलों का स्वर्ण और एशियाई खेलों का कांसा जीतने वाले समोटा और बोसनिया के मार्सेटा माने रोमांचक बाउट में तीन राउंड के बाद 6-6 से बराबरी पर थे लेकिन व्यक्तिगत स्कोर से वह बाजी मारने में सफल रहे।  वहीं युवा ओलिंपिक के रजत पदकधारी 17 वर्षीय थापा ने बुल्गारिया के डेलाकलाइव डेटेलिन को हराकर सीनियर अंतरराष्ट्रीय टूर्नामेंट में अपना पहला स्वर्ण पदक हासिल किया।  मनप्रीत सिंह (91 किग्रा) को टूर्नामेंट के सेमीफाइनल में बुल्गारिया के पुलेव टेरवेल से हारने से कांस्य पदक से संतोष करना पड़ा। उन्होंने पिछले साल एशियाई खेलों में रजत पदक जीता था।  भारत को इस टूर्नामेंट में पहली बार आमंत्रित किया है जिसमें देश की झोली में दो स्वर्ण और एक कांस्य पदक रहा।